ທີ​ມກູ້​ໄພ​ຂອງ​ອີຣ່ານ​ ກໍາລັງ​ຊອກ​ຫາ ​ເຮືອບິນລໍາ​ນຶ່ງ​ຕົກ ທີ່​ມີ​ຄົນ 65 ຄົນ ​ຢູ່​ໃນ​ນັ້ນ
ການ​ລົງ​ໂທດ​ຂອງ​ສາກົນ ​ທີ່​ໄດ້​ດໍາ​ເນີນ​ມາ​​ໄດ້ຫລາຍທົດ​ສະ​ວັດ​ນັ້ນ ​ໄດ້​ເຮັດ​ໃຫ້​ອີຣ່ານ ມີ​ເຮືອບິນ​ໂດຍສານ​ທີ່​ເກົ່າ​ແກ່ ​ແລະ​ ອຸປະຕິ​ເຫດ​ແມ່ນ​ມັກຈະມີ​ເພີ້ມຂຶ້ນ​ເລື້ອຍໆ.
ທີມກູ້ໄພຂອງອີຣ່ານໄດ້ຕໍ່ສູ້ກັບອາກາດ ແລະພື້ນດິນທີ່ເປັນຫລຸບໂນນໃນວັນຈັນມື້ນີ້ ເພື່ອຊອກຫາເຮືອບິນລໍານຶ່ງຕົກ ທີ່ມີຄົນ 65 ຄົນຢູ່ໃນນັ້ນ ເຮືອບິນຂອງສາຍການບິນ ເອຊີແມນ (Aseman) ໄດ້ບິນອອກຈາກນະຄອນຫລວງ ເຕຫະຣ່ານໃນເຊົ້າວັນອາທິດວານນີ້ ເພື່ອໄປຍັງເມືອງຢາຊຸຍ(Yasuj) ໃນແຂວງອິສ ຟາຮ່ານ (Isfahan) ແຕ່ວ່າໄດ້ຕົກລົງທີ່ເຂດພູເຂົາຊາຣົສ (Zagros) ພວກເຈົ້າໜ້າທີ່ ຢ້ານວ່າທັງໝົດທຸກຄົນ ທີ່ຢູ່ໃນເຮືອບິນລໍາດັ່ງກ່າວໄດ້ເສຍຊີວິດໄປແລ້ວ ຄວາມພະຍາຍາມໃນການຊອກຫາທໍາອິດໄດ້ຖືກຊັກຊ້າລົງ ຍ້ອນມີໝອກໜາ, ລົມແຮງ ແລະຫິມະຕົກ ທີ່ເຮັດໃຫ້ເຮືອບິນເຮລິຄອບເຕີບິນໄປໃກ້ບ່ອນເຮືອບິນຕົກບໍ່ໄດ້ ສະ ພາບການໄດ້ດີຂຶ້ນພໍ ໃນວັນຈັນມື້ນີ້ ເພື່ອເຮັດໃຫ້ເຮືອບິນເຮລິຄອບເຕີສາມາດບິນປະຕິ ບັດງານໄດ້ ອົງການສະຫະປະຊາຊາດເວົ້າວ່າ ທ່ານ ແອນໂຕນິໂຍ ກູແຕຣ໌ເຣັສ (Antonio Guterres) ເລຂາທິການໃຫຍ່ອົງການດັ່ງກ່າວ ໄດ້ຮ່ວມສະແດງຄວາມເສຍໃຈກັບ ບັນດາຜູ້ນໍາໂລກຄົນອື່ນໆ ຕໍ່ເຫດເຮືອບິນຕົກໃນຄັ້ງນີ້ ອົງການສະຫະປະຊາຊາດ ບອກວ່າ ທ່ານກູແຕຣ໌ເຣັສ (Guterres) "ມີຄວາມເສົ້າເສຍໃຈຢ່າງເລິກເຊິ່ງທີ່ໄດ້ຍິນ ຂ່າວໂສກນາດຕະກໍາທີ່ເກີດຈາກອຸປະຕິເຫດເຮືອບິນຕົກໃນຄັ້ງນີ້ " ແລະທ່ານໄດ້ສົ່ງ ຄວາມຮູ້ສຶກ "ເສົ້າສະຫລົດຢ່າງສຸດຊຶ້ງຂອງທ່ານ" ໄປຍັງຄອບຄົວຂອງຜູ້ໄດ້ຮັບເຄາະ ຮ້າຍ ແລະປະຊາຊົນອີຣ່ານ ການລົງໂທດຂອງສາກົນທີ່ໄດ້ດໍາເນີນມາໄດ້ຫລາຍທົດສະວັດນັ້ນ ໄດ້ເຮັດໃຫ້ອີຣ່ານ ມີເຮືອບິນໂດຍສານທີ່ເກົ່າແກ່ ແລະອຸປະຕິເຫດແມ່ນມີເພີ້ມຂຶ້ນເລື້ອຍໆ ໃນຊຸມປີໝໍ່ໆ ມານີ້ ປະເທດດັ່ງກ່າວບໍ່ສາມາດຊື້ເຄື່ອງອາໄຫລ່ຂອງເຮືອບິນທີ່ຈໍາເປັນໃນການສ້ອມ ແປງເຮືອບິນ ຫລືເພີ້ມສະມັດຕະພາບຂອງເຮືອບິນຂອງຕົນ ພາຍຫລັງທີ່ມີສັນຍານີວເຄລຍທີ່ເຊັນໃນປີ 2015 ກັບປະເທດມະຫາອໍານາດໃນໂລກ ອີຣ່ານໄດ້ເຊັນສັນຍາກັບທັງບໍລິສັດແອບັສ (Airbus) ແລະໂບອິງ (Boeing) ເພື່ອຊື້ ເຮືອບິນໃໝ່ ທ່ານທອດ ເຄີຕິສ (Todd Curtis) ຜູ້ສ້າງຕັ້ງເວັບໄຊ໌ AirSafe com ເວົ້າວ່າອີຣ່ານ ສາມາດເຮັດໃຫ້ເຮືອບິນຂອງຕົນບິນໄດ້ເຖິງແມ່ນວ່າຈະມີການລົງໂທດທີ່ເຮັດໃຫ້ປະ ເທດດັ່ງກ່າວພົບຄວາມຫຍຸ້ງຍາກຂຶ້ນໃນການຊື້ເຄື່ອງອາໄຫລ່ຂອງເຮືອບິນ ຫລືຊື້ເຮືອ ບິນໃໝ່ກໍຕາມ ແຕ່ວ່າຂະແໜງການບິນບໍ່ໄດ້ຮັບຜົນປະ ໂຫຍດຫຍັງກັບການພົວພັນ ກັບຂະແໜງການອື່ນຢູ່ໃນວົງການອຸດສາຫະກໍາດັ່ງກ່າວຢູ່ໃນໂລກ